Likumprojekts

**Grozījums likumā "Par reglamentētajām profesijām un profesionālās kvalifikācijas atzīšanu"**

Izdarīt likumā "Par reglamentētajām profesijām un profesionālās kvalifikācijas atzīšanu" (Latvijas Republikas Saeimas un Ministru Kabineta Ziņotājs, 2001, 15. nr.; 2003, 23. nr.; 2004, 13. nr.; 2006, 1., 24. nr.; 2008, 3., 16. nr.; Latvijas Vēstnesis, 2010, 19., 99. nr.; 2011, 24., 62., 65., 103. nr.; 2013, 250. nr.; 2015, 235. nr.; 2016, 42. nr.; 2017, 47., 75. nr.; 2018, 132. nr.) šādu grozījumu:

Papildināt pārejas noteikumus ar 8., 9., 10., 11. un 12. punktu šādā redakcijā:

"8. Ja iesniegums par Lielbritānijas un Ziemeļīrijas Apvienotajā Karalistē iegūtas profesionālās kvalifikācijas atzīšanu ir iesniegts līdz 2019. gada 29. martam, piemēro šā likuma tiesību normas, kas attiecas uz Eiropas Savienībā iegūtas profesionālās kvalifikācijas atzīšanu.

9. Ministru kabineta noteiktos Eiropas Savienības dalībvalstīs noteiktajām vienotajām minimālajām prasībām atbilstošus Lielbritānijas un Ziemeļīrijas Apvienotajā Karalistē iegūtos ārsta un ārsta profesijas pamatspecialitāšu, apakšspecialitāšu vai papildspecialitāšu, māsas, vecmātes, zobārsta un zobārsta apakšspecialitāšu, farmaceita, veterinārārsta un arhitekta profesionālos nosaukumus, izglītību un profesionālo kvalifikāciju apliecinošos dokumentus atzīst, piemērojot speciālo profesionālās kvalifikācijas atzīšanas sistēmu, ja šie dokumenti ir izdoti līdz 2019. gada 29. martam.

10. Speciālo profesionālās kvalifikācijas atzīšanas sistēmu piemēro advokāta praktizēšanas tiesību atzīšanā, ja advokāts Lielbritānijas un Ziemeļīrijas Apvienotās Karalistes advokāta profesionālo nosaukumu ir ieguvis līdz 2019. gada 29. martam un vēlas praktizēt Latvijas Republikā.

11. Lielbritānijas un Ziemeļīrijas Apvienotās Karalistes profesionālo organizāciju izsniegtie profesionālās izglītības un kvalifikācijas dokumenti tiek atzīti Latvijas Republikā, ja tie ir izdoti līdz 2019. gada 29. martam.

12. Ja persona, kuras mītnes valsts ir Lielbritānijas un Ziemeļīrijas Apvienotā Karaliste, līdz 2019. gada 29. martam ir iesniegusi šā likuma 42. panta otrajā daļā minēto deklarāciju un likumā noteiktajos gadījumos saņēmusi šā panta piektajā daļā minēto atļauju, tā var turpināt sniegt īslaicīgus profesionālos pakalpojumus Latvijas Republikā reglamentētajā profesijā vienu gadu pēc deklarācijas iesniegšanas vai atļaujas saņemšanas bez šā panta trešajā daļā noteiktajām tiesībām atjaunot deklarāciju."

Izglītības un zinātnes ministre

I. Šuplinska